Piték Cemani ya iku piték kang sakabèhé wernané ireng lan diyakini bisa kanggo kagiyatan pedukunan. Miturut peternak génerasi awal, cemani asalé saka Kedu Temanggung, ciri mirunggan pitek cemani ya iku kabèh awaké lan wuluné wernané ireng, kalebu uga daging lan balung nalika diolah. Tembung cemani asalé saka basa Jawa kuna kang tegesé ireng legam, warna ireng iki ngambah saka jengger, cucuk, mata, ilat, wulu, swiwi, sikil lan cakar. Saka mbièn nganti saiki para peternak asli piték cemani ing Kedu ora adol piték cemani kanthi rega larang nanging ngedol kanthi rega lumrah, jumbuh karo pasarané piték cemani, wiwit rega 25.000 (anakan) nganti 5 yuta knggo kang wés jago. Wondéné rega cemani regané nganti atusan juta, iku kabèh namung permainan para "spekulan" kang duwèni niyat njupuk bathi kang gedhé lan racaké kanggo kepentingan kang anèh-anèh kaya ta pasugihan utawa tumbal. 